Nakon gubitka posla, neki Amerikanci utjehu nalaze u crkvi
Vjerska grupa, koja se okuplja u Crkvi Sv. Franje, na Manhattanu, članovima pruža priliku da s drugima podijele svoja vrlo često usamlj
Grafikoni, tablice, i hladne statistike kojima se mjeri najgora ekonomska kriza u Sjedinjenim Državama u posljednjih 70 godina ne govore o ljudskim sudbinama, o Amerikancima iz srednje klase, koji su ostali bez posla. Adam Phillips izvještava o jednoj udruzi koja okuplja neuposlene, pri jednoj katoličkoj crkvi na Manhattanu. Tamo se ljudi okupljaju kako bi pomogli jedni drugima. Atmosfera na prošlotjednom sastanku crkvene grupe u Crkvi Svetog Franje na Manhattanu je teška, ali ispunjena nadom. Svaki od ovih petnaestak sredovječnih muskaraca i žena izgubio je posao prošle godine, i dolazi ovdje svakog utorka kako bi razgovarao o najboljim načinima traženja novog radnog mjesta. Direktorica programa Marie Harrington kaže da je najvažnije to što ova grupa članovima pruža priliku da s drugima podjele svoja vrlo često usamljena iskustva. "Ako nemate priliku razgovarati o tome što znači izgubiti posao, vrlo je teško nositi se sa stresom i pokušavati ostati pozitivan. Morate se nekako nositi sa svim tim negativnim osjećajima, kao što su nesigurnost, ljutnja, i povrijeđenost. Mnogi ljudi osjećaju da ih je cijeli sustav iznevjerio. Mi im dajemo priliku da shvate da mogu nastaviti dalje," kaže Harrington. Jaye-Anne Sartoretto je u pedesetim godinama i ima dosta iskustva kao uredska tajnica. Sada je nazaposlena i kaže da joj je teško nastaviti dalje: "Osjecate se neadekvatno, kao da nikada više nećete raditi, da vas nitko više ne treba. Počinjete preispitivati svoje vještine i mogućnosti, pitati se hoćete li možda izgubiti i svoju kuću, te hoćete li moći preživjeti dok se stvari ne poprave i uspijete naći novi posao." Vođe ove grupe potiču članove da iskoriste ovo vrijeme dok su neuposleni kako bi stekli nove profesionalne vještine. Henry Arroyave, koji je izgubio posao menadžera nakon što je njegova kompanija bila prisiljena smanjiti troškove poslovanja, pokušao je - za sada bezuspješno - završiti tečaj informacijske tehnologije i održavanja kompjutorskih sistema. Kaže da nezaposlenost utječe na njegov obiteljski život. "Kod kuće sam postao manje strpljiv, ponekad sam vrlo pesimističan...Moja mi je supruga znala reći da se sve dogadja iz nekog razloga, te da bi ovo mogla biti moja prilika da se posvetim informacijskoj tehnologiji, a to je nešto što sam uvijek želio radititi. No, nije lako ponovno uzeti knjigu i učiti. Postoji tendencija da odugovlačimo i na kraju odustanemo. No, pokušat ću još jednom," kaže Arroyave. Pokušati nešto novo nikada nije bio problem za Bernadetta Lazara, koji je svojevremeno bio turistički predstavnik pri veleposlanstvu Filipina. Obrazovao se kako bi postati menadžer u jednoj investicijskoj firmi na Wall Streetu. No, sada one otpuštaju djelatnike brže nego su ih zapošljavale u vrijeme financijskog procvata. Lazaro, inače katolik, spojio je ono što mu pruža grupa u crkvi Svetog Franje na Manhattanu s moralnim lekcijama njegove vjere. "Ponos na primjer, odnosno kad smo previše ponosni da priznamo da nam treba pomoć. Moja mi vjera u Boga također mnogo pomaže. Cijeli se svijet neće srušiti samo zato što nemate posao. Treba uživati u onome što imate," kaže Lazaro. Naravno, nisu se svi Amerikanaca koji su izgubili posao okrenuli vjeri. No, ovakvih će grupa koje pomažu nezaposlenima da se okupe i pruže jedni drugima utjehu i nadu, biti vjerojatno sve više.